Ди къуэш республикэхэм
Футбол джэгупIэщIэ
Къэрэшей-Шэрджэс. Республикэм и Абазэ куейм мы гъатхэм къыщызэIуахыну я мурадщ иджырей алэрыбгъу IэрыщI зытелъ топ джэгупIэщIэ.
Ухуэныгъэм щIадзащ 2012 гъэм. ИджыпстукIэ топ джэгупIэм и лъабжьэр хьэзырщ. ЩIымахуэр икIмэ, лэжьакIуэхэм алэрыбгъу IэрыщIыр илъхьэн щIадзэнущ.
ДжэгупIэ губгъуэр зэрагъэхуэбэнум и фIыгъэкIэ, илъэс хъурейм зыгъэсэныгъэхэр абы щрагъэкIуэкIынущ. Ар къалэдэс псоми къагъэсэбэп хъунущ, ауэ нэхъыщхьэу ар зыхуащIыр щIыпIэ ДЮСШ-м и гъэсэнхэрщ.
IэрыщI алэрыбгъур щIыналъэм къыIэрыхьащ Урысей Федерацэм футболым зыщегъэужьынымкIэ 2008 — 2015 гъэхэм тещIыхьа и программэм ипкъ иткIэ. Федеральнэ бюджетым къыхэкIащ сом мелуани 8,5-рэ.
Мэзыр ираупщIыкIырт
Адыгей. Республикэм и бгы лъапэхэм полицейхэм щаубыдащ сом мин 300 и уасэ уэздыгъей жыгхэр щизыупщIыкIа гупыр.
Мейкъуапэ щыщ хьэрычэтыщIэм гуп щхьэхуэ зэригъэпэщри, гектари 7 хъу мэз пакIэм уэздыгъейхэр, псейхэр щыпиупщIащ, абыкIэ хуит зыщI дэфтэр имыIэу.
Апхуэдэ хабзэншагъэм сом мин 300 хэщIыныгъэу кърикIуащ. АбыкIэ къуаншэхэм жэуап зэрырагъэхьыным яужь итщ.
«Мэз» Iуэхугъуэм ипкъ иткIэ, мы махуэхэм Адыгейм и щIыналъэм къэпщытэныгъэхэр щрагъэкIуэкI. ГИБДД-м и лэжьакIуэхэм зэман кIэщIым яубыдащ нэпцIу шэч зыхуащIа дэфтэрхэр, мэзым пхъэ къыщIашыну хуит хуэдэу, къезыгъэлъэгъуа шофер 40.
УЭРДОКЪУЭ Женя.
